हिंगोट युद्ध में हमले के लिए इस्तेमाल किया जाने वाला ‘हिंगोट’ एक खास फल होता है। हिंगोट का बाहरी आवरण नारियल की तरह कठोर होता है, परंतु भीतर गूदा रहता है। चीकू के आकार के हिंगोट को लगभग एक माह पूर्व तोड़कर सुखाया जाता है। इसके बाद उसे खोखला करके उसके अंदर बारूद भरा जाता है। इसके बाद इसे जब आग लगाकर आकाश की ओर फेंका जाता है, तो यह तेजी से आवाज़ करता हुआ आगे बढ़ता है। कई सालों से यहां हिंगोट युद्ध का आयोजन किया जाता है। यह आयोजन इस क्षेत्र की पुरातन परंपरा का एक अभिन्न हिस्सा है, जिसे लेकर लोगों में एक माह पहले से ही उत्साह नज़र आने लगता है।